รัฐบาลไทย-ข่าวทำเนียบรัฐบาล-“พาณิชย์” เผยข้าวเพื่อสุขภาพของไทย ทั้งข้าวไรซ์เบอร์รี่ ข้าวกล้อง ข้าวอินทรีย์ ข้าว กข 43 สุดฮอต ผู้บริโภคพอใจมากทั้งเมนูอาหารคาวและหวาน หลังนำคณะภาคเอกชนไทยจัดกิจกรรมประชาสัมพันธ์
วันพุธที่ 21 พฤศจิกายน 2561
“พาณิชย์” เผยข้าวเพื่อสุขภาพของไทย ทั้งข้าวไรซ์เบอร์รี่ ข้าวกล้อง ข้าวอินทรีย์ ข้าว กข 43 สุดฮอต ผู้บริโภคพอใจมากทั้งเมนูอาหารคาวและหวาน หลังนําคณะภาคเอกชนไทยจัดกิจกรรมประชาสัมพันธ์
ข้าวไทยร่วมกับร้านอาหารชื่อดังในสิงคโปร์ คาดเจาะตลาดผู้บริโภคที่ใส่ใจสุขภาพได้เพิ่มขึ้นแน่ และช่วยเพิ่มส่วนแบ่งตลาดข้าวไทยในสิงคโปร์ได้เพิ่มขึ้น
นางสาวชุติมา บุณยประภัศร รัฐมนตรีช่วยว่าการกระทรวงพาณิชย์ เปิดเผยถึงผลการนําคณะผู้แทนการค้าภาครัฐและเอกชนเดินทางเยือนสาธารณรัฐสิงคโปร์ เพื่อจัดกิจกรรมประชาสัมพันธ์ข้าวไทยในงาน“Healthy RiceCampaign2018 ระหว่างวันที่ 15 - 18 พฤศจิกายน 2561 ว่า กรมการค้าต่างประเทศได้ร่วมกับร้านอาหารที่มีชื่อเสียงในสิงคโปร์จัดกิจกรรมประชาสัมพันธ์ข้าวไทยที่มีคุณภาพสูงและดีต่อสุขภาพ เช่น ข้าวไรซ์เบอร์รี่ ข้าวกล้องข้าวอินทรีย์ และข้าว กข43 ซึ่งเป็นกลุ่มข้าวชั้นดีที่รัฐบาลไทยพยายามผลักดันและส่งเสริมขยายตลาดส่งออกให้เพิ่มมากขึ้น นอกเหนือจากข้าวหอมมะลิไทยซึ่งยังคงเป็นที่นิยมมากอย่างต่อเนื่อง โดยได้เชิญผู้นําเข้า ผู้จัดจําหน่ายข้าวผู้ประกอบการห้างสรรพสินค้า ซุปเปอร์มาร์เก็ต ผู้ให้บริการFood Serviceต่างๆสื่อมวลชนBloggerและInfluencerในวงการอาหารและท่องเที่ยวมาร่วมงาน เพื่อแนะนําข้าวคุณภาพดีของไทยให้เป็นที่รู้จัก และกระตุ้นให้มีการบริโภคข้าวในกลุ่มนี้เพิ่มมากขึ้น
“ในการจัดงานครั้งนี้ รัฐมนตรีช่วยว่าการกระทรวงพาณิชย์ได้เผยแพร่ประชาสัมพันธ์ความรู้ความเข้าใจที่ถูกต้องเกี่ยวกับข้าวหอมมะลิไทยและเครื่องหมายรับรองข้าวหอมมะลิไทย รวมทั้งมาตรฐานข้าวไทย ตลอดจนการนําเสนอผลิตภัณฑ์นวัตกรรมข้าวไทยทั้งประเภทอาหารและไม่ใช่อาหารให้ผู้เข้าร่วมงานได้รู้จักข้าวไทยเพิ่มมากขึ้น และได้จัดให้เชฟผู้เชี่ยวชาญชาวไทยนําข้าวดังกล่าวมารังสรรค์เป็นเมนูหลากหลายชนิด ทั้งอาหารคาวและหวานให้ผู้เข้าร่วมงานได้ทดลองชิม เช่น ข้าวไรซ์เบอร์รี่ยําสมุนไพร ปลาหมึกยัดไส้ข้าวไรซ์เบอร์รี่ทอด แกงเขียวหวานเนื้อ/ไก่พะแนงหมูเสิร์ฟพร้อมข้าวกล้องหอมมะลิและข้าว กข43 และข้าวเหนียวลืมผัวเสิร์ฟคู่กับมะม่วงและไอศกรีมข้าวไรซ์เบอร์รี่ผสมมะพร้าว เป็นต้น ซึ่งทุกเมนูได้รับการตอบรับจากผู้ร่วมงานเป็นอย่างดีส่งผลให้เกิดการสั่งซื้อเพื่อนําไปทดลองทําตลาดตามมา”
การจัดกิจกรรมHealthy Rice Campaignที่สิงคโปร์ ถือเป็นประเทศที่ 4 ที่กระทรวงพาณิชย์เลือกเป็นตลาดเป้าหมายในการจัดกิจกรรม ต่อจากแคนาดา สหรัฐฯ และออสเตรเลีย โดยได้รับการตอบรับเป็นอย่างดีจากผู้เข้าร่วมงาน เนื่องจากข้าวเพื่อสุขภาพของไทยสามารถตอบโจทย์ความต้องการของผู้บริโภคชาวสิงคโปร์ในขณะนี้ที่กระแสการกินเพื่อสุขภาพกําลังมาแรง ชาวสิงคโปร์จึงให้ความสนใจดูแลสุขภาพเพิ่มมากขึ้น ประกอบกับรัฐบาลสิงคโปร์สนับสนุนให้ประชาชนกินข้าวกล้อง เพื่อเป็นทางเลือกที่ดีต่อสุขภาพ ซึ่งเป็นส่วนหนึ่งของมาตรการป้องกันและดูแลปัญหาโรคต่างๆ ของประชาชนโดยเฉพาะโรคเบาหวาน ซึ่งปัจจุบันพบว่าสิงคโปร์มีประชาชนที่เป็นโรคเบาหวานในสัดส่วนสูงประมาณร้อยละ 8 ของประชากรในประเทศและมีอัตราเพิ่มมากขึ้นเรื่อยๆ ดังนั้น จึงมั่นใจว่าข้าวเพื่อสุขภาพของไทยดังกล่าวจะเป็นที่ต้องการและสามารถขยายโอกาสทางการตลาด เข้าสู่ตลาดสิงคโปร์ได้ต่อไป
สําหรับสถิติการส่งออกข้าวไทยไปสิงคโปร์มีปริมาณเฉลี่ยปีละ 127,000 ตัน สําหรับช่วง 9 เดือนของปี 2561(ม.ค.–ก.ย.) ไทยส่งออกข้าวไปสิงคโปร์ปริมาณ 77,385 ตัน มูลค่า 2,424 ล้านบาท ปริมาณส่งออกลดลงจากช่วงเดียวกันของปี 2560 ที่มีปริมาณส่งออก 96,145 ตัน หรือลดลงร้อยละ 19.51 แต่มูลค่าเพิ่มขึ้นจาก 2,306 ล้านบาทหรือเพิ่มขึ้นร้อยละ 5.14 โดยส่วนใหญ่เป็นการส่งออกข้าวหอมมะลิไทย (ร้อยละ 55.38) ข้าวหอมไทย (ร้อยละ 24.85)และข้าวขาว (ร้อยละ 11.72)